A4-0381/97

Ψήφισμα σχετικά με την Έκθεση της Επιτροπής για την εφαρμογή ενεργειών προώθησης των δικαιωμάτων του ανθρώπου και του εκδημοκρατισμού (για το 1995) (COM(96)0672 - C4-0095/97)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής σχετικά με την εφαρμογή μέτρων για την προώθηση δικαιωμάτων του ανθρώπου και του εκδημοκρατισμού για το έτος 1995 (COM(96)0672 - C4-0095/97),

- έχοντας υπόψη τα άρθρα Γ και Ι.1.2 της Συνθήκης για την Ευρωπαϊκή Ένωση και τα άρθρα 130 Υ, 228 και 238 της Συνθήκης ΕΚ,

- έχοντας υπόψη τα προηγούμενα ψηφίσματά του και, ιδίως, το ψήφισμα της 12ης Δεκεμβρίου 1996 για τα ανθρώπινα δικαιώματα στον κόσμο το 1995-1996 και την πολιτική της Ευρωπαϊκής Ένωσης στον τομέα των ανθρωπίνων δικαιωμάτων ((EE C 20 της 20.1.1997, σελ. 161.)),

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τις γνωμοδοτήσεις της Επιτροπής Ανάπτυξης και Συνεργασίας και της Επιτροπής Προϋπολογισμών (A4-0381/97),

Α. λαμβάνοντας υπόψη ότι το Κοινοβούλιο, η Επιτροπή και το Συμβούλιο συμμερίζονται το στόχο για συνεχή βελτίωση της αποτελεσματικότητας των εξωτερικών δραστηριοτήτων και πολιτικών της ΕΕ υπέρ της προαγωγής των ανθρωπίνων δικαιωμάτων και των δημοκρατικών αρχών, που πρέπει να βασίζονται, όπου αυτό είναι δυνατόν, σε θετικά μέτρα,

Β. λαμβάνοντας υπόψη ότι η ΕΕ αποτελεί διεθνώς μείζονα πηγή χρηματοδότησης για πρωτοβουλίες αυτού του είδους,

Γ. λαμβάνοντας υπόψη ότι το Ευρωπαϊκό Κοινοβούλιο έχει δημιουργήσει στον προϋπολογισμό ειδικό κεφάλαιο για τον εκδημοκρατισμό και τα ανθρώπινα δικαιώματα, με στόχο την επίτευξη μεγαλύτερης δραστικότητας, αποτελεσματικότητας και διαφάνειας στις δραστηριότητες της ΕΕ σ' αυτόν τον τομέα[semigr ] λαμβάνοντας υπόψη ότι το εν λόγω κεφάλαιο του προϋπολογισμού έχει αναμορφωθεί στο πλαίσιο της διαδικασίας έγκρισης του προϋπολογισμού του 1998 με σκοπό την διασφάλιση μιας συνεπέστερης και συνεκτικότερης προσέγγισης της πολιτικής της ΕΕ και την αύξηση της διαφάνειας κατά την εφαρμογή της,

Δ. λαμβάνοντας υπόψη ότι είναι απαραίτητη η ενδελεχής εξέταση και ο κοινοβουλευτικός έλεγχος των δαπανών στον τομέα των ανθρωπίνων δικαιωμάτων,

Ε. λαμβάνοντας υπόψη ότι η στενότερη δυνατή συνεργασία και ο συντονισμός μεταξύ Κοινοβουλίου, Συμβουλίου και Επιτροπής αποτελεί καίριο στοιχείο για επιτυχείς προσπάθειες υπέρ των ανθρωπίνων δικαιωμάτων,

Όσον αφορά τη διοργανική συνεργασία για την προαγωγή των ανθρωπίνων δικαιωμάτων

1. χαιρετίζει την έκθεση της Επιτροπής ως περαιτέρω συνεισφορά στη συνεχή προσπάθεια ενίσχυσης της αποτελεσματικότητας και της διαφάνειας των δραστηριοτήτων της ΕΕ υπέρ των ανθρωπίνων δικαιωμάτων και του εκδημοκρατισμού[semigr ]

2. αναγνωρίζει το σημαντικό έργο της Διυπηρεσιακής Ομάδας στον συντονισμό των δραστηριοτήτων των διαφόρων ΓΔ της Επιτροπής στον τομέα των ανθρωπίνων δικαιωμάτων, και ζητεί να καταβληθούν περαιτέρω προσπάθειες ώστε να ξεπερασθεί η αρνητική επίδραση του γεωγραφικού κατακερματισμού που παρατηρείται εντός της Επιτροπής[semigr ]

3. λαμβάνει γνώση ότι, στο πλαίσιο της διαδικασίας έγκρισης του προϋπολογισμού για το 1998, δημιουργήθηκε διοργανική ομάδα εργασίας σχετικά με τη δημοκρατία και την προστασία των ανθρωπίνων δικαιωμάτων αποτελούμενη από εκπροσώπους του Κοινοβουλίου και της Επιτροπής[semigr ] υπενθυμίζει ότι η εν λόγω ομάδα εργασίας θα γνωμοδοτήσει επί του τρέχοντος ετήσιου προγράμματος εργασίας[semigr ]

4. ζητεί να ενισχυθούν οι εντός της Επιτροπής αρμόδιες υπηρεσίες με ανατοποθετήσεις προσωπικού, εντατικότερη επιμόρφωση των υπαλλήλων και, στο πλαίσιο των αποφάσεων για τον προϋπολογισμό, αύξηση του αριθμού τους, όπου αυτό δικαιολογείται πλήρως[semigr ]

5. υποστηρίζει ότι πρέπει να προβλεφθούν αυξημένες δυνατότητες ταχείας αναπροσαρμογής των προτεραιοτήτων σε περιπτώσεις κρίσεων[semigr ]

6. ζητεί από την Επιτροπή να θεσπίσει και να εφαρμόσει σαφείς κατευθύνσεις για την αναγνώριση και δημοσιοποίηση των επιδοτήσεων ΕΕ στον τομέα αυτόν, προκειμένου να προβάλλεται εντονότερα η υποστήριξη που παρέχει η ΕΕ στη διαδικασία προαγωγής των ανθρωπίνων δικαιωμάτων[semigr ]

7. ζητεί από την Επιτροπή να ενημερώνει αμέσως το Κοινοβούλιο κάθε φορά που κάποια κυβέρνηση τρίτης χώρας αντιτίθεται ή παρακωλύει την εξέλιξη σχεδίων υπέρ των ανθρωπίνων δικαιωμάτων ή υπέρ του εκδημοκρατισμού[semigr ] θα πρέπει επίσης να υποβάλει προτάσεις για την αντιμετώπιση αυτής της αρνητικής συμπεριφοράς, προκειμένου να υπερπηδηθούν τα εμπόδια που οι απρόθυμες κυβερνήσεις μπορούν να παρεμβάλουν στην ομαλή χρηματοδότηση σχεδίων υπέρ των ανθρωπίνων δικαιωμάτων[semigr ]

8. καλεί την Επιτροπή να εκμεταλλευθεί την ευκαιρία που προσφέρουν τα νέα ηλεκτρονικά μέσα για την παγκόσμια διάδοση πληροφοριών σχετικά με τα ανθρώπινα δικαιώματα, και να εξασφαλίσει την ηλεκτρονική διάδοση του υλικού από σεμινάρια που χρηματοδοτεί η ΕΕ, προκειμένου να ενθαρρύνει την ευρύτερη γνωστοποίησή τους και να μπορέσει να κατευθύνει τις εργασίες άλλων σχετικών με το θέμα σεμιναρίων στο μέλλον[semigr ]

9. καλεί την Επιτροπή να δημοσιεύει κάθε χρόνο ανακοίνωση σχετικά με τη συμμόρφωση των τρίτων χωρών με τις οποίες η Κοινότητα έχει συνάψει συμφωνίες, στο θέμα των ανθρωπίνων δικαιωμάτων και της δημοκρατικής ρήτρας που περιλαμβάνουν οι εν λόγω συμφωνίες[semigr ]

10. καλεί την Επιτροπή να αναφέρεται, όταν συντάσσει τις εκθέσεις της για τον σεβασμό των ανθρωπίνων δικαιωμάτων, στις πληροφορίες που προέρχονται από διεθνείς οργανισμούς και/ή ιδρύματα τα οποία έχουν αποστολή να μεριμνούν για τον σεβασμό των δικαιωμάτων του ανθρώπου[semigr ]

Όσον αφορά την υποστήριξη και παρακολούθηση εκλογών

11. υπενθυμίζει ότι το Ευρωπαϊκό Κοινοβούλιο αποφάσισε, στο πλαίσιο της διαδικασίας έγκρισης του προϋπολογισμού για το 1998, ότι η δημοσιονομική εφαρμογή της υποστήριξης και της εποπτείας της εκλογικής διαδικασίας (B7- 709) θα εξαρτάται από προηγούμενη έγκριση, εκ μέρους των τριών οργάνων, κοινών κανόνων και διαδικασιών για την εκπροσώπησή τους κατά τις ειδικές αποστολές για παρακολούθηση των εκλογών και/ή μετεκλογικά μέτρα[semigr ] επισημαίνει ότι η παγίωση των δημοσιονομικών μέσων που χρησιμοποιούνται για τη χρηματοδότηση ενεργειών σχετικών με εκλογές σε τρίτες χώρες θα εξαρτηθεί από αυτήν την εναρμόνιση και θα αποφασισθεί στο πλαίσιο της ετήσιας διαδικασίας έγκρισης του προϋπολογισμού[semigr ]

12. ζητεί από την Επιτροπή να εκδώσει ανακοίνωση που θα αξιολογεί τη συμμετοχή της ΕΕ σε αποστολές παρακολούθησης εκλογών τα τελευταύα χρόνια, με στόχο να ενισχυθεί η ικανότητα της ΕΕ να προωθεί επιτυχώς τη δημοκρατία μέσω μηχανισμών εκλογικής υποστήριξης[semigr ]

13. επισημαίνει ότι κάθε φορά που χρειάζεται πρόσθετη ad hoc χρηματοδότηση για παρακολούθηση εκλογών και εκλογική υποστήριξη η Επιτροπή πρέπει να προτείνει εγκαίρως στην αρμόδια για τον προϋπολογισμό αρχή, σύμφωνα με τον Δημοσιονομικό Κανονισμό, την αντίστοιχη μεταφορά πιστώσεων από άλλες θέσεις του προϋπολογισμού, και εάν είναι ανάγκη από εκείνες που αφορούν τις αντίστοιχες χώρες, στο άρθρο B7-709 του προϋπολογισμού[semigr ]

14. επιβεβαιώνει ότι θα πρέπει να δημιουργηθεί μια ειδική θέση στον προϋπολογισμό, η οποία θα διαφοροποιείται από τις θέσεις που αφορούν τα δικαιώματα του ανθρώπου και τον εκδημοκρατισμό, για τις δραστηριότητες παρακολούθησης και στήριξης των εκλογών[semigr ]

Όσον αφορά τις μελλοντικές εκθέσεις σχετικά με τις δαπάνες του τομέα των ανθρωπίνων δικαιωμάτων

15. καλεί την Επιτροπή να εξασφαλίσει ότι στις μελλοντικές εκθέσεις θα περιλαμβάνεται αξιολόγηση της αποτελεσματικότητας των χρηματοδοτουμένων σχεδίων, και να φροντίσει ώστε οι αξιολογήσεις που ανατίθενται σε εξωτερικούς συμβούλους να τίθενται στη διάθεση του Ευρωπαϊκού Κοινοβουλίου[semigr ]

16. καλεί την Επιτροπή να διευκρινίσει το ρόλο της ως άνω ανακοίνωσης και των εγκρινομένων εκθέσεων σύμφωνα με το ψήφισμα του Συμβουλίου, το Νοέμβριο 1991, περί ανθρωπίνων δικαιωμάτων, δημοκρατίας και ανάπτυξης[semigr ]

17. καλεί την Επιτροπή να θεσπίσει και να δημοσιεύσει τα κριτήριά της για την αξιολόγηση της επιτυχίας ή της αποτυχίας των χρηματοδοτουμένων σχεδίων[semigr ]

18. συνιστά να εξετάζεται επίσης, στο πλαίσιο των μελετών για την επίδραση των σχεδίων αναπτυξιακής βοήθειας, ο βαθμός στον οποίο τα σχέδια αυτά έχουν προαγάγει τον σεβασμό των ανθρωπίνων δικαιωμάτων και των δημοκρατικών αρχών, λαμβανομένου υπόψη ότι η Συνθήκη για την Ευρωπαϊκή Ένωση ορίζει την προαγωγή των ανθρωπίνων δικαιωμάτων ως στόχο της αναπτυξιακής συνεργασίας[semigr ]

19. καλεί την Επιτροπή να πραγματευθεί τα ακόλουθα θέματα στις μελλοντικές εκθέσεις της:

- την αποτελεσματικότητα των δράσεων από οργανώσεις που αναφέρονται ονομαστικά στα δημοσιονομικά κονδύλια περί ανθρωπίνων δικαιωμάτων[semigr ]

- την αριθμητική σχέση διοικητικών και επιχειρησιακών δαπανών στις επιχορηγήσεις βάσει του B7-70[semigr ]

- τον βαθμό στον οποίο τα σχέδια συγχρηματοδοτήθηκαν και από άλλες πηγές, ούτως ώστε να έλέγχονται πληρέστερα τα οφέλη και οι ατέλειες της συνεργασίας με άλλους φορείς[semigr ]

- την αναλυτική ταξινόμηση των κεφαλαίων χρηματοδότησης σε επίσημες ή κυβερνητικές δραστηριότητες, ημικρατικές δραστηριότητες και μη κυβερνητικές πρωτοβουλίες, και να φροντίσει για πληρέστερη εξισορρόπηση μεταξύ κυβερνητικών και μη κυβερνητικών σχεδίων[semigr ] και

- τη συλλογή και παρουσίαση συγκριτικών στοιχείων για τις υπέρ του εκδημοκρατισμού δαπάνες των κρατών μελών της ΕΕ, άλλων κρατών όπως οι ΗΠΑ, και άλλων διεθνών οργανισμών[semigr ]

[semigr ]Οσον αφορά τις διαδικασίες

20. καλεί την Επιτροπή να λάβει μέτρα για τη μείωση των υπερβολικών καθυστερήσεων στην εκταμίευση των επιχορηγήσεων, δεδομένου ιδίως ότι λαμβάνονται ανησυχητικές πληροφορίες για υπέρμετρη χρονοτριβή στη χορήγηση των κεφαλαίων, προφανώς λόγω γραφειοκρατικής δυσκαμψίας[semigr ]

21. συνιστά να τίθενται αμέσως στη διάθεση και των μικροτέρων οργανώσεων, αλλά και αυτών που δεν εδρεύουν στις Βρυξέλλες ούτε μάλιστα αλλού στην ΕΕ, οι πληροφορίες σχετικά με τις επιχορηγήσεις, π.χ. μέσω Internet, και να ενημερώνονται τακτικά οι ενδιαφερόμενοι για το στάδιο στο οποίο βρίσκεται η αίτησή τους[semigr ]

22. επαναλαμβάνει ότι η ενσωμάτωση της δημοκρατικής ρήτρας στις συμφωνίες οικονομικής συνεργασίας μεταξύ της Ευρωπαϊκής Ένωσης και των τρίτων χωρών αποτελεί βασικό στοιχείο προώθησης των ανθρωπίνων δικαιωμάτων και του εκδημοκρατισμού[semigr ]

23. συνιστά στις περιπτώσεις κατά τις οποίες η ΕΕ έχει παγώσει τις επίσημες σχέσεις της με τρίτες χώρες λόγω σοβαρών παραλείψεων στον τομέα των ανθρωπίνων δικαιωμάτων να συνεχιστεί η άμεση υποστήριξη των δυνάμεων της κοινωνίας των πολιτών που συμβάλλουν στον εκδημοκρατισμό της χώρας και, στο πλαίσιο αυτό, να εξετάζεται ειδικότερα ο ενδεδειγμένος τρόπος επίλυσης των εκάστοτε προβλημάτων[semigr ]

Συμπεράσματα

24. επαναλαμβάνει την έκκλησή του για ενδελεχή αξιολόγηση του σε πολιτικό επίπεδο αντικτύπου των δραστηριοτήτων υπέρ των ανθρωπίνων δικαιωμάτων, και για την τακτική διαβίβαση στο Κοινοβούλιο των εκθέσεων περί ανθρωπίνων δικαιωμάτων στις τρίτες χώρες[semigr ]

25. πιστεύει ότι θα ήταν σκόπιμο να πραγματοποιείται κάθε χρόνο μιά μεγάλη διάσκεψη αξιολόγησης των υπέρ του εκδημοκρατισμού προγραμμάτων της ΕΕ σε ολόκληρο τον κόσμο, κατά το πρότυπο της διάσκεψης του Οκτωβρίου 1997 για τα πρόγραμμα Phare και Tacis για τη δημοκρατία[semigr ]

26. εκφράζει την κατ'αρχήν υποστήριξή του για τη διάθεση περισσοτέρων κεφαλαίων υπέρ της προαγωγής των ανθρωπίνων δικαιωμάτων, υπό την προϋπόθεση ότι θα θεσπισθεί στο πλαίσιο της ΕΕ πιό προηγμένο σύστημα ενημέρωσης περί ανθρωπίνων δικαιωμάτων, σύστημα που πρέπει να περιλαμβάνει ετήσιες εκθέσεις από κάθε αντιπροσωπία της Επιτροπής, όπου θα προσδιορίζεται κατά πόσον η κατάσταση των ανθρωπίνων δικαιωμάτων και της δημοκρατίας σε κάθε χώρα εταίρο έχει σημειώσει βελτίωση[semigr ]

27. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, καθώς και στις κυβερνήσεις και τα κοινοβούλια των κρατών μελών.